Dimitar Penev

**Dimitar Dushkov Penev** (en ), nado en Mirovyane o 12 de xullo de 1945 e finado o 3 de xaneiro de 2026, foi un exfutbolista e exadestrador búlgaro. Considerado como un dos mellores defensas búlgaros da historia, militou durante case toda a súa carreira no CSKA Sofia, co que acadou numerosos títulos. Foi 90 veces internacional coa selección de Bulgaria, coa que disputou tres Copas do Mundo (1966, 1970 e 1974). Recibiu dúas veces o premio ao futbolista búlgaro do ano, en 1967 e 1971.

Como adestrador dirixiu en varias ocasións o CSKA Sofia, gañando 12 títulos, e tamén en varias etapas á selección búlgara, coa que alcanzou as semifinais do Mundial de 1994.

É tío do exfutbolista e adestrador Lyuboslav Penev.

## Traxectoria 
Debutou como futbolista no Lokomotiv Sofia, onde militou durante dúas tempadas entre 1962 e 1964, gañando na última delas a liga búlgara. A continuación fichou polo CSKA Sofia, club no que militou durante o resto da súa carreira, ata 1977, acumulando 411 partidos e 30 goles. Gañou sete títulos de liga e cinco Copas de Bulgaria co club durante ese período, no que ademais alcanzou as semifinais da Copa de Europa na edición de 1966/67, caendo contra o Inter de Milán de Helenio Herrera. Foi elixido Futbolista Búlgaro do Ano en 1967 e 1971. 

Tras colgar as botas comezou a súa carreira como técnico no Dimitrovgrad. En 1985 comezou un período de cinco anos á fronte do CSKA Sofia, no que gañou tres ligas, tres Copas de Bulgaria e tres Copas do Exército Soviético, ademais da primeira edición da Supecopa de Bulgaria.  Os seus logros co club valéronlle o nomeamento como adestrador da selección de Bulgaria, cargo que ocupou brevemente en 1989 e máis tarde dende 1991 ata 1996, clasificando o equipo para a Mundial de 1994. O equipo búlgaro realizou o mellor Mundial da súa historia, alcanzando as semifinais, onde foi eliminado pola Italia de Arrigo Sacchi. 

Posteriormente pasou polos bancos do Al Nassr de Arabia Saudita, o Spartak Varna, de novo o CSKA e o Liaoning chinés. En 2007 foi nomeado seleccionador de Bulgaria por segunda vez. O seu balance total como seleccionador búlgaro foi de 55 partidos, con 25 vitorias, 15 empates e 15 derrotas. Máis tarde adestrou durante dúas etapas máis o CSKA, ata 2012.

Como adestrador destacou pola súa confianza nos futbolistas novos, facendo debutar nos seus equipos a numerosos talentos, entre eles Hristo Stoichkov, Emil Kostadinov, Lyuboslav Penev, Martin Petrov, Stiliyan Petrov ou Dimitar Berbatov.

É presidente de honra do CSKA Sofia e do modesto Nottingham United FC.

## Palmarés 
### Como futbolista 
;Lokomotiv Sofia
* **Liga búlgara (1):** 1963/64.

;CSKA Sofia
* **Liga búlgara (7):** 1965/66, 1968/69, 1970/71, 1971/72, 1972/73, 1974/75, 1975/76.
* **Copa de Bulgaria (5):** 1964/65, 1968/69, 1971/72, 1972/73, 1973/74.

;Individual
* **Futbolista Búlgaro do Ano (2):** 1967, 1971.

### Como adestrador 
;CSKA Sofia
* **Liga búlgara (3):** 1986/87, 1988/89, 1989/90.
* **Copa de Bulgaria (4):** 1986/87, 1987/88, 1988/89, 1998/99.
* **Copa do Exército Soviético (3):** 1985/86, 1988/89, 1989/90.
* **Supercopa de Bulgaria (2):** 1989, 2008.

## Notas 
## Véxase tamén 
### Ligazóns externas 
* Datos do xogador no sitio web do CSKA Sofia .
* Datos do xogador en Transfermarkt .
* Datos do adestrador en Transfermarkt .